Amplats daal met 2% ten spyte van stewige dividend | Netwerk24
Deur Elvira Wood 22 Julie 2019 12:02
Nie eens ’n tussentydse dividend van R11 per aandeel kon aandeelhouers Maandag opgewonde maak oor Anglo American Platinum (Amplats) se resultate nie.
Amplats het in ’n stadium meer as 2% tot R813,94 op die JSE geval nadat die maatskappy sy syfers vir die halfjaar tot einde Junie bekend gemaak het.
Amplats sê in ’n verklaring op Sens, die JSE se nuusdiens, sy wesensverdienste het met 120% tot R7,4 miljard gestyg teenoor die vorige vergelykende tydperk. Sy wesensverdienste per aandeel was 120% hoër op R28,15.
Sy inkomste het met 28% tot R42,9 miljard gestyg, hoofsaaklik danksy ’n beter mandjieprys vir die platinumgroepmetale (PGM’e) asook ’n aanpassing van R1 miljard ten opsigte van sy voorraad.
Die maatskappy het aan die einde van die tydperk onder oorsig sowat R6 miljard kontant in die bank gehad teenoor R2,9 miljard teen die einde van die vorige 12 maande op 31 Desember.
Die gemiddelde mandjieprys van PGM’e het met 16% tot $2 685 per ons gestyg gedurende die eerste helfte van die 2019-boekjaar, vergelyke met die ooreenstemmende 12 maande in die vorige jaar.
Chris Griffith, uitvoerende hoof van Amplats, waarsku egter dat belanghebbendes nie die maatskappy se uitdagings uit die oog moet verloor ná die afgelope goeie halfjaar nie. Dit is onder meer probleme met elektrisiteitsverskaffing en die staking by sy Mototolo-myn.
Griffith sê vakbonde moenie in loononderhandelinge onrealistiese eise stel nie. Amplats beplan om ’n inflasieverwante loonverhoging ter tafel te lê.
Luidens Statistieke Suid-Afrika was inflasie in Mei 4,5%.
Die vakbond Amcu het in Junie aangekondig dat sy lede ’n basiese salaris van R17 000 per maand gaan eis.
In die 2016-onderhandelinge het die vakbond op R12 500 as basiese salaris aangedring, maar uiteindelik op ’n laer bedrag geskik.
As Amcu vanjaar suksesvol is, sal sy lede, wanneer byvoordele soos vir reis, behuising, medies of pensioen bygereken word, uiteindelik tot R30 000 per maand kan verdien.
Meer oor: Amplats | Platinum | Mynbou